།རྒྱུད་འགྲན་སེམས་ཆགས་སྡང་གིས་སྦགས་པའི། །རང་ཆེན་པོར་རློམ་པ་འདི་མཐོང་ཚེ། །བདག་མི་བསྐྱོད་དགྱེས་བཞད་སྐྱོ་བ་སྐྱེས། །སེམས་སྐྱོ་བས་རྒྱང་གླུ་འདི་ལྟར་འཐེན། །ཆོས་མི་ཤེས་ལྡེར་སྐུ་འདྲ་བ་རྣམས། །ཕྱི་གོས་ཟབ་དར་གྱིས་རབ་དཀྲིས་ཤིང་། །ཁྲི་མཐོན་པོའི་སྟེང་དུ་ཡེངས་བསྡད་ནས། །མར་ངན་སོང་སྒོ་འབྱེད་འདི་མཐོང་ཚེ། །བདག་མི་བསྐྱོད་དགྱེས་བཞད་སྐྱོ་བ་སྐྱེས། །སེམས་སྐྱོ་བས་རྒྱང་གླུ་འདི་ལྟར་འཐེན། །ཆོས་ཚིག་བཞི་ཙམ་ཡང་མི་སློབ་ཅིང་། །ལྷ་རེ་གཉིས་ཙམ་ཡང་མི་སྒྲུབ་པར། །མཁས་གྲུབ་པའི་གོ་སར་འགྱིང་བརྩོན་པའི། །ཝ་སེང་ལྤགས་གྱོན་འདྲའི་ཚོགས་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །མདོ་རྒྱུད་སྡེ་ཀུན་ལ་སྦྱངས་ན་ཡང་། །གཞུང་དེ་དོན་ཡིད་ལ་མི་སེམས་པར། །ནང་སེམས་རྒྱུད་རྭ་ལྟར་གྱོང་བ་དང་། །དམན་འཁོར་ཞེན་དགེ་བཤེས་ཚོགས་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །དབང་ལུང་དང་ཁྲིད་སོགས་རྒྱུན་མེད་པར། །སྔགས་གསང་བ་ཡོངས་སུ་སྤེལ་བྱས་ནས། །རང་སློབ་དཔོན་སློབ་མར་བཅས་པ་རྣམས། །གནས་དམྱལ་བར་འཁྲིད་པ་འདི་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཐོས་བསམ་པ་ཙམ་ཡང་མི་དགོས་པར། །ལུང་བྲག་ཕུག་དག་ཏུ་ཉལ་བྱས་ནས། །སེམས་འདོད་ཡོན་ཐོག་ཏུ་གཡེངས་བྱེད་པའི། །སྒོམ་ཟོག་རྫུའི་ཚོགས་རྣམས་མཐོང་བའི་ཚེ། །བདག་མི་བསྐྱོད་༝། །སེམས་སྐྱོ་བས་༝། །མགོན་ཐུབ་པའི་རྗེས་སུ་ཞུགས་ན་ཡང་། །ཁྱིམ་སོ་ནམ་ཞིང་ལས་ཁེ་སྤོགས་དང་། །ཇག་རྫུན་དང་གཡོ་སྒྱུ་ཁྲམ་གསུམ་ལ། །ཡོངས་བརྩོན་པའི་རབ་བྱུང་ཚོགས་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཆོས་འཆད་ཉན་ལས་ལ་མི་འབད་པར། །སྐྱབས་བླ་མའི་ཐུགས་དཀྲུགས་ཕྲ་མ་དང་། །དབྱེན་འཁྲུག་ལོང་ལས་ལ་ཆེར་བརྩོན་པའི། །བན་སེར་གཟུགས་ཚོགས་རྣམས་མཐོང་བའི་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཆོས་བསྟན་པ་འདེགས་མཁན་ཡིན་ཟེར་ནས། །ཆོས་མིན་པ་འདེགས་ཤིང་བསྟན་པ་དཀྲུགས། །ལས་རྒྱུ་འབྲས་མི་བརྩི་སྡིག་སྤྱོད་ལ། །ཞེ་སྙིང་ནས་རྔམས་པའི་ཚོགས་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །གཞུང་མདོ་རྒྱུད་ཀུན་གྱི་ཚིག་གཅིག་ཀྱང་། །ཁས་སྨྲ་རྒྱུ་མེད་པའི་དཀའ་རམ་དང་། །སྔགས་རབ་འབྱམས་སྨྲ་བའི་གཟུགས་བརྙན་གྱིས། །ས་མདོ་སྟོད་མདོ་སྨད་གང་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །རྒྱལ་གསུང་རབ་དྲི་མ་མེད་པ་རྣམས། །ནོར་ཟང་ཟིང་དངོས་པོའི་ཕྱིར་དག་ཏུ། །རྩྭ་བཞིན་དུ་འཚོང་བའི་ཆོས་སྤོང་ལས། །དབྱར་སྲིན་བུའི་གྲངས་ལས་མང་གསོག་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཟས་ལྟོ་གོས་ཕྱིར་དུ་རབ་ཏུ་བྱུང་། །གྲལ་མཐོན་པོར་འདུག་ཕྱིར་བསྙེན་པར་རྫོགས། །རང་ཆེན་པོར་བྱེད་ཕྱིར་ཆོས་བརྒྱད་ལ། །ལར་བརྩོན་པའི་ཚོགས་རྣམས་མཐོང་བའི་ཚེ། །བདག་མི་བསྐྱོད་༝། །སེམས་སྐྱོ་བས་༝། །སྡོམ་ཚུལ་ཁྲིམས་ཡོངས་སྤངས་རང་དགར་སྤྱོད། །ཁྲེལ་མེད་ཅིང་སྨྱོན་པའི་ཆ་བྱད་ཅན། །རྫུན་གཡོ་སྒྱུའི་གྲུབ་རྟགས་སྣ་ཚོགས་ཀྱིས། །གཞན་མགོ་བསྐོར་ཚུལ་འཆོས་བྱེད་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །གཞུང་ཕྲན་བུ་དག་ལས་མ་སྦྱངས་ཡང་། །ནང་ང་རྒྱལ་ཁེངས་པའི་ཁུར་གྱིས་ནོན། །ཕྱི་གྲགས་འདོད་ཀྱིས་རང་བསྟོད་གཞན་ལ་སྒྲོགས། །དུས་དེང་སང་གི་མཁན་སློབ་ཚོགས་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །ལུགས་གང་ཡིན་ཙམ་ཡང་མི་ཤེས་པར། །གཏམ་འཆལ་པོ་དག་དང་ཡོངས་བསྲེས་ནས། །ཚེ་འདི་ཡི་གྲགས་སྙན་འཁོར་སྡུད་ཕྱིིར། །ཚོགས་མང་པོའི་དབུས་སུ་འཆད་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །གཞན་ཕ་རོལ་ཁྱད་གསོད་དམའ་འབེབས་དང་། །སེམས་གཡོ་སྒྱུའི་ཀུན་སློང་སྦྱོར་ངན་གྱིས། །ཚིག་རྩུབ་པོས་གཞན་རྒྱུད་བསྲེག་བྱེད་པའི། །ཆོས་རྩོད་མཁན་ཚོགས་རྣམས་མཐོང་བའི་ཚེ། །བདག་མི་བསྐྱོད་༝། །སེམས་སྐྱོ་བས་༝། །རྣར་སྙན་པའི་སྡེབ་ལེགས་སྦྱོར་བ་བྲལ། །གྲོང་བླུན་ཚིག་སོལ་ནག་ཡོངས་སྤུངས་ནས། །ཚིག་དམ་དུམ་ཙམ་རེ་སྦྱར་བ་ཡིས། །རང་རྩོམ་པ་མཁན་པོར་རློམ་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །བྱི་ཚང་ལ་ཉལ་འདྲའི་སྒོམ་ཆེན་དང་། །ཁྱི་གྲོང་མཐར་ཉུལ་འདྲའི་རྟོགས་ལྡན་པ། །ཁ་མི་དགེར་ཕྱོགས་པའི་བཤེས་གཉེན་རྣམས། །མགོའི་གཙུག་ཏུ་ཁུར་ནས་མཆོད་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །མང་ཐོས་ལོ་བྱས་ཀྱང་ཐོས་པ་མེད། །སེམས་འདུལ་ལོ་བྱས་ཀྱང་སེམས་རྒྱུད་གྱོང་། །ཀུན་ཤེས་ལོ་བྱས་ཀྱང་གཅིག་མི་ཤེས། །རྫུན་ཁྲམ་གྱིས་ཤེས་རྫུ་བྱེད་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །ལུགས་ངན་པ་བཟང་པོར་འཆོས་བྱས་ནས། །ཡུལ་ཀུན་ཏུ་ཡོངས་སུ་སྤེལ་བྱེད་པ། །ལར་རི་དྭགས་རྔ་མ་བསྟན་ནས་ནི། །ཡོངས་བོང་ཤ་འཚོང་འདྲའི་ཚོགས་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཡུལ་འདི་ན་དོན་ཙམ་ཕར་ཞོག་ལ། །ཚིག་སྒྲོ་འདོགས་ཆོད་པ་རབ་ཏུ་དཀོན། །ཅུང་ཤེས་པ་རྣམས་ཀྱང་གནད་མི་རིགས། །འགྲོ་ཤེས་ཀྱང་འགྲོ་ས་མ་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཐོས་ཡོངས་སུ་བཙལ་ཚེ་སྒོམ་ལ་འཇུག།།སྒོམ་སྒྲུབ་པ་བྱེད་ཚེ་གཡེང་བ་ཆེ། །དོན་ལེ་ཚན་གཅིག་ཀྱང་མ་འཁྱོངས་པ། །ཆོས་མགོ་མེད་གཞུག་མེད་འགྲོ་མཐོང་ཚེ། །བདག་བསྐྱོད་༝། །སེམས་སྐྱོ་བས་༝། །སྐྱབས་སངས་རྒྱས་བྱོན་པའི་འཕགས་ཡུལ་ཡང་། །དུས་སྙིགས་མའི་དབང་གིས་བསྟན་པ་ནུབ། །བསྟན་ཅུང་ཟད་ཡོད་པ་བོད་འདིར་ཟད། །ལྗོངས་འདིར་ཡང་བསྟན་པ་འགྲིབ་མཐོང་ཚེ། །བདག་བསྐྱོད་༝། །སེམས་སྐྱོ་བས་༝། །བོད་ཆོལ་ཁ་གསུམ་གྱི་ཡུལ་ལྗོངས་ན། །བླུན་མཆོད་ཅིང་མཁས་རྣམས་ཁྱི་ལྟར་སྨོད། །གཏམ་དྲང་པོ་མི་འདོད་འཁྱོགས་པོ་འདོད། །དགེ་འདོར་ཞིང་མི་དགེ་དང་ལེན་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཚིག་སྙན་པར་སྨྲས་ན་མཛེས་མཛེས་ཅན། །མི་ཀུན་དང་མཐུན་ན་བློ་མང་ཟེར། །རང་རང་ཚུགས་བཟུང་ན་ང་རྒྱལ་ཅན། །བྱ་སྤྱོད་པ་ཅི་བྱས་སྐྱོན་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །ཆོས་བཞིན་བྱས་མི་རྣམས་དགྲ་རུ་སྡང་། །ཆོས་མིན་པ་སྨྲས་ན་ཆོས་དང་འགལ། །ཁ་ཁ་རོག་བསྡད་ན་བླུན་ཞེས་བརྙས། །གང་བྱས་ཀྱང་སྙད་ཅིག་འདོགས་མཐོང་ཚེ། །བདག་མི་བསྐྱོད་༝། །སེམས་སྐྱོ་བས་༝། །དགོན་གྲྭ་ཚང་འགྲིག་ཁྲིམས་ཅི་དགར་བྱེད། །ཚུལ་དམ་ཚིག་སྡོམ་པ་ཁྱད་དུ་གསོད། །མི་སྐྱེ་བོའི་ཚོགས་རྣམས་འཐབ་ལ་དགའ། །དུས་སྙིགས་མ་འདི་འདྲ་མཐོང་བའི་ཚེ། །བདག་མི་བསྐྱོད་དགྱེས་བཞད་སྐྱོ་བ་སྐྱེས། །སེམས་སྐྱོ་བས་རྒྱང་གླུ་འདི་ལྟར་འཐེན། །རྙེད་དཀའ་བ་དལ་འབྱོར་ལུས་ཐོབ་ཅིང་། །མཇལ་དཀའ་བ་བསྟན་དང་ལེགས་མཇལ་ནས། །ཚེ་ཕྱི་མའི་བདེ་དོན་དམ་པ་དེ། །ད་སྒྲུབ་རན་ཡིན་ནོ་ཤེས་ལྡན་དག །གྲགས་སྙན་འདོད་བདུད་ཀྱི་བྱིན་རླབས་རྒྱུ། །ནོར་འདོད་ཡོན་འཁོར་བར་འཆིང་བྱེད་རྒྱུ། །དགེ་མི་བྱ་དམྱལ་བར་སྐྱེ་བའི་རྒྱུ། །རྒྱུ་འདི་གསུམ་སྤོང་ཞིང་ཤེས་ལྡན་རྣམས། །ཚོང་གཡོ་སྒྱུའི་བསླུ་བ་ཟོག་པོའི་སྐྱོན། །སྒོ་གསུམ་པོ་མི་འདུལ་བག་མེད་སྐྱོན། །སྡོམ་ཚུལ་བཞིན་མི་བསྲུང་འཆལ་པོའི་སྐྱོན། །སྐྱོན་འདི་གསུམ་སྤོང་ཞིག་ཤེས་ལྡན་རྣམས། །དཀོར་ནག་པོར་སྤྱོད་པ་འཛེམ་མེད་རྟགས། །འཁོར་མང་པོ་སྡུད་པ་ཆེ་འདོད་རྟགས། །ཁས་བཤད་བཤད་ཆེ་བ་མཁས་འདོད་རྟགས། །རྟགས་འདི་གསུམ་སྤོང་ཞིག་ཤེས་ལྡན་རྣམས། །ལམ་ལོག་པར་འཁྲིད་པའི་བླ་མ་དང་། །སྡིག་མི་དགེར་སྦྱོར་བའི་སྤྱོད་ངན་གྲོགས། །ལས་ཉོན་མོངས་ཆེས་ཆེར་འཕེལ་བའི་གནས། །དུས་རྒྱུན་དུ་སྤོང་ཞིག་ཤེས་ལྡན་རྣམས། །ཚུར་རང་ཕྱོགས་ལ་ནི་བྱམས་པ་དང་། །ཕར་དགྲ་ཕྱོགས་ལ་ནི་ཡོངས་སྡང་བ། །སྔར་འཁོར་བར་འཁོར་བྱེད་འདི་གཉིས་ཡིན། །ཆགས་སྡང་བ་སྤོང་ཞིག་ཤེས་ལྡན་རྣམས། །མཚོན་མདུང་དང་འབུ་སྲིན་གྱིས་བཏབ་པའི། །ལུས་ན་ཚའི་སྡུག་བསྔལ་མི་བཟོད་ན། །གནས་ན་རག་སྡུག་བསྔལ་ཇི་ལྟར་བཟོད། །ཕྱིའི་བདེ་དོན་སྒྲུབས་ཤིག་ཤེས་ལྡན་རྣམས། །ཚེ་འདིར་ཡང་སྒྱིད་ལུག་བྱས་གྱུར་ནས། །བློ་དགེ་བའི་ཕྱོགས་ལ་མ་འབད་ན། །ལས་སྡིག་པའི་རྣམ་སྨིན་རབ་ཏུ་ལྕི། །ཨེ་བསམ་བློ་ཐོངས་ཤིག་ཤེས་ལྡན་རྣམས། །མདོ་སྔགས་ནས་བཤད་པའི་མཚན་ཉིད་སོགས། །ཀུན་ཚང་བའི་བླ་མ་གཙུག་བསྟེན་ནས། །ཆོས་ཐོས་བསམ་གདམས་ངག་སྒོམ་སྒྲུབ་ལ། །སྙིང་གཏིང་ནས་བསྟུན་ཞིག་ཤེས་ལྡན་རྣམས། །དགྲ་ཐམས་ཅད་འདུལ་བར་མི་ཐུབ་པས། །ནང་ཁྲོ་བ་གཅིག་པུ་བཅོམ་པ་ན། །དགྲ་ཐམས་ཅད་ཡོངས་སུ་བཏུལ་ལགས་པས། །བཟོད་སྒོམ་ཚིག་བློ་གྲོས་ལྡན་པ་དག །ཁས་བཤད་སྐམ་གཙོ་བོར་མི་འཛིན་པར། །ལུང་མན་ངག་ལམ་རིམ་བློ་སྦྱོང་གིས། །ཉོན་མོངས་པའི་དཔུང་ཚོགས་ཚན་ཆེ་བ། །དེ་བཟློག་པར་གྱིས་ཤིག་ཤེས་རབ་ཅན། །ཚིག་གཅིག་ཙམ་ཉན་པའི་སློབ་དཔོན་ལ། །མགོན་རྣམ་འདྲེན་འདུ་ཤེས་ལེགས་བཞག་ནས། །དད་མོས་གུས་བཀུར་སྟི་རིམ་གྲོ་སོགས། །གང་མཉེེས་པ་སྒྲུབས་ཤིག་ཤེས་ལྡན་རྣམས། །སྦྱིན་ལ་སོགས་ཚོགས་ཆེན་བསགས་ན་ཡང་། །བདག་འཛིན་པ་དྲུངས་འབྱིན་མི་ནུས་ཕྱིར། །མཐའ་གཉིས་བྲལ་སྟོང་ཉིད་གནད་བཞི་སྒོས། །དགྲ་ངར་འཛིན་ཆོམས་ཤིག་ཤེས་ལྡན་རྣམས། །ཚུལ་དེ་ལྟར་སྐྱོན་རྣམས་ཡོངས་སྤོང་ཞིང་། །ཉིན་མཚན་དུ་དམ་ཆོས་ལེགས་སྒྲུབ་ནས། །སྒྲིབ་གཉིས་བྲལ་རྫོགས་པའི་སངས་རྒྱས་མཆོག །དུས་མྱུར་བར་ཐོབ་པར་ཐེ་ཚོམ་མེད། གཞན་སྐྱོན་རྣམས་འཛིན་པ་ག་ལ་རུང་། །མེ་ཕར་དཔུར་སྨ་ར་ཚུར་ལ་ཚིག །དཔེ་དེ་བཞིན་བདག་ལ་འབྱུང་མོད་ཀྱང་། །སེམས་སྐྱོ་བས་རབ་ཏུ་མ་བཟོད་ནས། །བདག་མི་བསྐྱོད་དགྱེས་བཞད་རྡོ་རྗེ་ཡིས། །སྐྱོན་ཅུང་ཟད་མགུར་དུ་བླངས་པ་འདི། །ཡོངས་སྤྱོད་ངན་རྣམས་ལ་འཕོག་ན་ཡང་། །ཁྱེད་སྤྱོད་བཟང་རྣམས་ལ་མ་འཕོག་ཅིག །མགུར་སྐལ་ལྡན་ཡིད་བསྐུལ་རིན་ཆེན་འདི། །བློ་མཁས་པས་རིག་ན་དགའ་སྐྱེད་རྒྱུ། །ཡོངས་ངན་པས་རིག་ན་ཁོང་ཁྲོ་སྐྱེ། །ང་འདྲ་བའི་སེམས་ལ་ཕན་ཕྱིར་བརྩམས། །འདིར་འབད་པའི་དགེ་ཚོགས་པད་རྩ་དང་། །དུང་ཁ་བའི་མདོག་ལྟར་རབ་དཀར་བའི། །དགེ་གང་ཞིག་བསགས་དེས་འགྲོ་བ་རྣམས། །མཆོག་བྱང་ཆུབ་གོ་འཕང་མྱུར་ཐོབ་ཤོག །
ཅེས་པ་འདི་ཡང་གངས་ཅན་གྱི་ལྗོངས་སུ་དཀོར་དང་འདོད་ཡོན་ལ་ཁྱི་ཕག་བཞིན་དུ་འཛེམ་མེད་དུ་སྤྱོད་པའི་བླ་ཆེན་གྱི་ཁུར་འཁུར་བ་ཕལ་མོ་ཆེ་དང་། ཆོས་གང་ཡང་སློབ་མི་དགོས་པའི་སྐུ་སྐྱེ་དང་སྤྲུལ་སྐུ། ལྷ་དང་ཟབ་ལམ་ཅི་ཡང་མ་བསྒོམ་པར་ཐོབ་པའི་གྲུབ་ཐོབ་དང་རྟོགས་ལྡན་པ། གཞུང་ལུགས་རིག་པའི་གནས་ཀྱི་ཕྱོགས་འགྲོ་ཙམ་ཡང་མི་ཤེས་པའི་ཀུན་མཁྱེན་དང་པཎྜི་ཏ། རང་གི་ཁ་ཟས་ཀྱི་ཟ་ཚོད་ཙམ་ཡང་མི་ཐེང་བར་དུས་གསུམ་རྗེན་པར་རྟོགས་པའི་མངོན་ཤེས་ཅན་དུ་ཁས་ལེན་པ་དང་། རྟགས་གསལ་ཁྱབ་གསུམ་གྱི་འགྲོ་ཕྱོགས་ཙམ་ཡང་མི་ཤེས་པའི་དཀའ་བཅུ་དང་རབ་འབྱམས་སོགས། རྒྱུ་སྔོན་དུ་མ་སོང་བར་འབྲས་བུ་ཡ་མཚན་ཅན་སྤང་ལས་ཆུ་བོ་རྡོལ་བ་ལྟར་མང་དུ་མཆིས་ནའང་། ཁོ་བོ་ནི་དཔལ་ཆོས་ཀྱི་གྲགས་པ་པ་དང་། སློབ་དཔོན་དཔའ་བོའི་རྗེས་སུ་འབྲང་ནས། རྒྱུ་མེད་པ་ལས་འབྲས་བུ་འབྱུང་བ་དང་། རྒྱུ་ཁ་ཡར་བས་འབྲས་བུ་ཁ་ཡར་བ་བསྐྱེད་པར་འདོད་པ་མ་ཡིན་ཞིང་། དངོས་པོ་རྣམས་རྒྱུ་ལ་ལྟོས་པར་ལབ་འདོད་དེ། ཤེས་བྱེད་ནི། རྣམ་འགྲེལ་ལས། རྒྱུ་མ་ཚོགས་པའི་འབྲས་བུ་ནི། །རྗེས་སུ་དཔོག་པ་གང་ཡིན་ཏེ། །ལྷག་མ་དང་ལྡན་ནུས་མེད་ཕྱིར། །ལུས་ལས་འདོད་ཆགས་རྗེས་དཔག་བཞིན། །ཞེས་དང་། དངོས་པོ་རྣམས་ནི་རེས་འགའ་ཞིག །འབྱུང་བ་རྒྱུ་ལ་ལྟོས་པ་ཡང་། །ཞེས་དང་། སྐྱེས་རབས་ལས། རྒྱུ་ནི་གཅིག་གིས་བསྐྱེད་པ་ཡི། །འབྲས་བུ་དེ་ནི་ཡོད་མིན་ཏེ། །ལྷ་རྣམས་མཐུ་ཡིས་བྱས་པ་ཡང་། རྐྱེན་གཞན་ལ་ནི་ལྟོས་པ་ཡོད། །ཅེས་གསུངས་པ་ལྟར་རྒྱུ་འབྲས་ཀྱི་རྣམ་བཞག་ལ་ཡིད་རྟོན་པས་ན་ཚུལ་དེ་ལྟ་བུ་ལ་སྙིང་པོ་ཅུང་ཟད་ཙམ་ཡང་མ་མཐོང་ཞིང་། གོང་དུ་སྨོས་པའི་སྐྱེ་བོ་ཕལ་མོ་ཆེའི་སྤྱོད་ཚུལ་རྣམས་མཐོང་ནས་ཅུང་ཟད་སྐྱོ་བས་རྣམ་གཡེང་གི་འདམ་མཚོར་བྱིང་ཀྱང་བློ་ཆོས་ལ་ཕྱོགས་པའི་༸བཙུན་པ་མི་བསྐྱོད་དགྱེས་བཞད་རྡོ་རྗེས་བཀྲ་ཤིས་འཁྱིལ་དུ་སྦྱར་བའོ། །